Philippe Cornet

Philippe Cornet (s. 28. maaliskuuta 1990 Val-Sennevelle, Québec, Kanada) on kanadalainen jääkiekkoilija, joka pelaa Saksan toiseksi korkeimmalla sarjatasolla DEL2-liigan Bayreuth Tigersissa. Hän on pelipaikaltaan vasen laitahyökkääjä. Cornet on pelannut urallaan myös kaksi NHL-ottelua Edmonton Oilersissa kaudella 2011–2012.
Ura.
Seuraura.
Junioriura.
Rimouski Océanic varasi Cornet'n koko QMJHL:n varaustilaisuuden toisena pelaajana Yann Sauvén jälkeen kesällä 2006. Hän siirtyi joukkueeseen seuraavaksi kaudeksi 2006–2007. Kaudella 2007–2008 Cornet oli Océanicin toiseksi paras pistemies Michael Frolíkin jälkeen tehoilla 23+26=49 ja hän voitti joukkueen sisäisen tehotilaston lukemalla +14. Cornet osallistui kauden aikana myös CHL Top Prospects Gameen.
Edmonton Oilers varasi Cornet'n viidennellä kierroksella 133. pelaajana . Kaudella 2008–2009 hän nousi Océanicin varakapteeniksi ja oli joukkueen paras pistemies tehoilla 29+48=77. Océanic ei edennyt QMJHL:ssä semifinaaleja pidemmälle, mutta Cornet osallistui joukkueen kanssa kuitenkin Memorial Cupiin, jota Océanic isännöi. Kaudeksi 2009–2010 hänet kaupattiin toiseen QMJHL-seuraan, Rouyn-Noranda Huskiesiin, jonka varakapteeniksi Cornet nousi. Hän oli joukkueen paras maalintekijä ja toiseksi paras pistemies Gabriel Lévesquen jälkeen tehoilla 28+49=77.
Ammattilaisura.
Toukokuussa 2010 Cornet teki kolmivuotisen tulokassopimuksen Edmonton Oilersin kanssa. Hän pelasi koko kauden 2010–2011 AHL-joukkue Oklahoma City Baronsissa, jossa tulokaskausi toi 60 runkosarjaottelussa tehot 7+16=23. Kaudella 2011–2012 Cornet oli tehoilla 24+13=37 joukkueen paras maalintekijä ja jakoi Baronsin sisäisen pistepörssin kolmannen sijan Josh Greenin kanssa. Hän pelasi kauden aikana myös ssa. Cornet pelasi myös kaksi ensimmäistä ja toistaiseksi ainoaksi jääneet NHL-ottelunsa Oilersissa. Hän teki NHL-debyyttinsä 31. tammikuuta 2012 Colorado Avalanchea vastaan. Cornet sai ottelussa jääaikaa 10.53 minuuttia ja hän keräsi jo toisessa vaihdossaan kakkossyöttöpisteen Jordan Eberlen tekemään maaliin. Syyskauden 2012–2013 Cornet pelasi suurimmaksi osaksi ECHL-joukkue Stockton Thunderissa, kun Oilersin pelaajia liittyi Baronsin vahvuuteen NHL:n työsulun vuoksi. NHL-kauden käynnistyttyä tammikuussa 2013 hän sai taas loppukaudella enemmän vastuuta AHL:n puolella.
Elokuussa 2013 Cornet teki vapaana agenttina AHL-sopimuksen San Antonio Rampagen kanssa. Hän osallistui samana syksynä myös NHL-seura Florida Panthersin harjoitusleirille. Vain neljän Rampagessa vietetyn runkosarjaottelun jälkeen Cornet kuitenkin lähetettiin ECHL-joukkue Cincinnati Cyclonesiin. Marraskuussa 2013 Rampage kauppasi hänet toiseen AHL-joukkueeseen, Charlotte Checkersiin vaihdossa Adam Braceen. Elokuussa 2014 Cornet teki vapaana agenttina vuoden mittaisen AHL-sopimuksen Hershey Bearsin kanssa.
Lokakuussa 2015 Cornet teki loppukauden 2015–2016 kattaneen sopimuksen Norjan GET-ligaenin Stavanger Oilersin kanssa oltuaan alkukauden ilman sopimusta. Hän oli joukkueen kolmanneksi paras maalintekijä 17 osumallaan. Cornet voitti kauden päätteeksi Norjan-mestaruuden. Kaudeksi 2016–2017 hän siirtyi vuoden mittaisella sopimuksella SM-liigajoukkue Hämeenlinnan Pallokerhon riveihin. Cornet oli 12 osumallaan joukkueen toiseksi paras maalintekijä Sakari Mannisen jälkeen. Hän pelasi kuitenkin vain 30 ottelua loukkaantumisten vuoksi; lokakuussa 2016 Cornet joutui viideksi viikoksi sivuun saatuaan ylärimakimmokkeesta kiekon kasvoihinsa. Hän loukkaantui uudelleen tammikuussa 2017, jolloin Cornet joutui loppukaudeksi sivuun. HPK tarjosi hänelle myös jatkosopimusta, mutta Cornet kuitenkin vetäytyi tarjouksesta loukkaannuttuaan.
Marraskuussa 2017 Cornet palasi loppukauden 2017–2018 kattavalla sopimuksella Norjan GET-ligaen Stavanger Oilersiin oltuaan alkukauden ilman sopimusta. Kaudeksi 2018–2019 Cornet palasi vuoden mittaisella sopimuksella HPK:n SM-liigajoukkueeseen. Hänen runkosarjansa päättyi loukkaantumiseen helmikuussa 2019 ja Cornet palasi kaukaloihin kesken puolivälieräsarjan maaliskuun lopulla. Hän voitti kauden päätteeksi Suomenmestaruuden. Tammikuussa 2019 Cornet teki joukkueen kanssa vuoden mittaisen jatkosopimuksen. Kaudeksi 2019–2020 hänet nimettiin HPK:n varakapteeniksi.
Joulukuussa 2020 Cornet siirtyi loppukauden 2020–2021 kattavalla sopimuksella Saksan toiseksi korkeimmalle sarjatasolle DEL2-liigan Kassel Huskiesiin oltuaan alkukauden ilman sopimusta. Hän oli 23 osumallaan joukkueen toiseksi paras maalintekijä Ryan Olsenin jälkeen.
Kaudeksi 2021–2022 Cornet palasi jälleen kaksivuotisella sopimuksella HPK:hon. Hänet nimettiin joukkueen varakapteeniksi. Cornet'n kauteen mahtui myös kuuden ottelun mittainen pelikielto, kun hän taklasi 10. joulukuuta 2021 Jukureiden Saku Forsblomia päähän. Forsblom loukkaantui tilanteessa ja Cornet'lle tuomittiin 5+20-minuutin jäähy pään tai niskan alueelle kohdistuneesta taklauksesta. Hänen tuomiotaan ankaroitti yhdellä ottelulla Cornet'n aiempi kurinpitohistoria kaudelta 2018–2019. Kauden jälkeen huhtikuussa 2022 hänen sopimuksensa HPK:n kanssa purettiin yhteisymmärryksessä.
Cornet palasi kaudeksi 2022–2023 Saksan DEL2-liigaan ja hän siirtyi vuoden mittaisella sopimuksella Bayreuth Tigersiin.
Maajoukkueura.
Cornet pelasi alle 18-vuotiaiden Ivan Hlinkan muistoturnauksessa vuonna 2007. Hän edusti myös Canada Quebecin joukkuetta World U-17 Hockey Challengessa vuonna 2006, jolloin Cornet voitti kultaa.